Болівія

Болівія (ісп. Bolivia, [bo.ˈli.βja]), офіціално Многонаціонална держава Болівія (Estado Plurinacional de Bolivia) є держава в Южнуй Америці. Сукре є столиця подля констітуції, айбо правительство ся збулша находит у вароші Ла Паз. Майбулшый город є Санта Круз де ла Сієрра, промысловый центер на востоці Болівії. Граничит из Перу, Бразилійов, Параґвайом, Арґентинов тай Чіле. Третина країны лежит у горах Андах. Болівія є многоетнічна и многокултурна держава. Домінуючым языком є іспанськый, айбо офіційный статус мают 36 далшых містных языкув, змежи котрых майбулші сут ґуарані, аймара тай кечуа.

Сперед колонізаційов андська часть днешньої Болівії была частьов імперії інкув, а сіверні тай восточні низины были заселені независимыми племенами. Іспанські конкістадоры завойовали сесь реґіон у XVI. сторучу. Болівія мала важноє значеня для імперії позад своих запасув срібра. Война за независимусть ся зачала в 1809 и йшла 16 рокув. Нова република была названа имньом Сімона Болівара. У наслідных сторучах Болівія стратила дакотрі періферійні теріторії у войнах из сосідами. У році 1971 
ся удбыв державный переворот против товдышнього соціалістичного правительства, пуддержаный ЦРУ (CIA). Настав режім войськової діктатуры, котрый ся демократізовав у 1980-х роках.

Болівія є другов майбіднов державов Южної Америкы. Економіку збулша творят земледілство, добываня дерева, рыбы и мінералув, выроба текстіла, шатя, убробленых металув и продуктув из ропы. Болівія дуже богата на мінералы, напр. цін, срібро, літій тай мідь.

Болівія
Катеґорія:Южна Америка